
Text rozhodnutia
Súd: Krajský súd Žilina Spisová značka: 27Sa/5/2018 Identifikačné číslo súdneho spisu: 1017201709 Dátum vydania rozhodnutia: 01. 08. 2018 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2018:1017201709.2 Uznesenie Krajský súd v Žiline, ako správny súd, v právnej veci žalobcu: C. P., nar. XX.XX.XXXX, bytom C. nad J. XXXX, XXX XX C. nad J., právne zast. JUDr. Michalom Roštárom, advokátom, so sídlom T. C. XX, XXX XX T., proti žalovanej: Sociálna poisťovňa, ústredie, so sídlom Ul. 29. augusta č. 8-10, 813 63 Bratislava, v konaní o preskúmanie zákonnosti rozhodnutia generálneho riaditeľa žalovanej č. XXX XXX XXXX X zo dňa 02. augusta 2017, takto r o z h o d o l : Správny súd konanie z a s t a v u j e . Žalobca m á voči žalovanej právo na náhradu dôvodne vynaložených trov konania. o d ô v o d n e n i e : 1. Podanou žalobou sa žalobca domáhal zrušenia rozhodnutia generálneho riaditeľa Sociálnej poisťovne zo dňa 02.08.2017 č. XXX XXX XXXX X a zrušenia rozhodnutia žalovanej zo dňa 02.05.2017 č. XXX XXX XXXX X. Zároveň si uplatnil náhradu trov konania. 2. Rozhodnutím č. XXX XXX XXXX X zo dňa 02.08.2017 generálny riaditeľ Sociálnej poisťovne odvolanie žalobcu vo veci zamietnutia žiadosti o invalidný dôchodok zamietol v celom rozsahu a potvrdil rozhodnutie Sociálnej poisťovne, ústredie. Žalovaná rozhodnutím z 02.05.2017 č. XXX XXX XXXX X podľa § 70 ods. 1 a § 71 ods. 1 zákona č. 461/2003 Z.z. o sociálnom poistení v znení neskorších predpisov zamietla žiadosť žalobcu o invalidný dôchodok zo dňa 31. marca 2017. 3. Podaním zo dňa 16.07.2018 oznámil právny zástupca žalobcu súdu, že v zmysle § 101 ods. 3 SSP bol žalobca uspokojený rozhodnutím žalovanej zo dňa 14.05.2018 č. XXX XXX XXXX X o priznaní invalidného dôchodku a o zvýšení invalidného dôchodku, preto netrvá na svojej žalobe zo dňa 10.08.2017. Zároveň si uplatnil náhradu trov konania vrátane trov právneho zastúpenia, nakoľko účelne vynaložil náklady s cieľom domôcť sa prostredníctvom správnej žaloby ochrany svojich práv, na ktorých bol nezákonným rozhodnutím žalovanej ukrátený a k vyjadreniu, že netrvá na podanej správnej žalobe, pristúpil po tom, ako bol uspokojený rozhodnutím žalovanej vydaným žalovanou v priebehu konania vedeného o ním iniciovanej správnej žalobe, avšak v čase, kedy už žalobcovi nevyhnutne vznikli náklady súvisiace s dôvodným uplatnením jeho nároku. 4. Podľa § 101 ods. 4 písm. a) zákona č. 162/2015 Z.z. Správneho súdneho poriadku (ďalej len SSP) správny súd konanie uznesením zastaví, ak žalobca oznámil, že je uspokojený. 5. Vzhľadom k tomu, že žalobca prostredníctvom právneho zástupcu súdu oznámil, že bol uspokojený rozhodnutím žalovanej zo dňa 14.05.2018 č. XXX XXX XXXX X o priznaní invalidného dôchodku a o zvýšení invalidného dôchodku, súd konanie zastavil v zmysle citovaného ustanovenia SSP. 6. O trovách konania súd rozhodol v zmysle § 171 ods. 1 SSP, žalovaná procesne zavinila zastavenie konania, preto správny súd priznal žalobcovi trovy konania, ktoré dôvodne vynaložil v predmetnom konaní. O výške náhrady trov konania rozhodne správny súd po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník podľa § 152 ods. 2 SSP. Poučenie: Proti tomuto rozhodnutiu po jeho právoplatnosti je prípustná kasačná sťažnosť v lehote 1 mesiaca odo dňa doručenia prostredníctvom tohto súdu na Najvyšší súd SR (§ 439 ods. 1 SSP). Kasačnú sťažnosť môže podať účastník konania a osoba zúčastnená na konaní podľa § 41 ods. 2 SSP, ak bolo rozhodnuté v ich neprospech. V kasačnej sťažnosti sa musí okrem všeobecných náležitostí podania podľa § 57 SSP uviesť - označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh).

